Rasmus Prehn (S), 2013-03-19:
Da Socialdemokraternes ordfører, fru Pernille Rosenkrantz-Theil, ikke kan være til stede, har jeg påtaget mig opgaven at læse hendes tale op. I Danmark skal vi have gennemsigtighed og tryghed på vores markeder.
Vi skal have markeder, hvor forbrugere og andre markedsdeltagerne kan have tillid til, at alt foregår, som det skal.
I Danmark er der ikke nogen, der skal spinde guld på snyd og bedrag og misbrug af markederne.
Helt konkret skal åben og fair konkurrence på engrosenergimarkederne styrkes gennem en del af EU's REMIT-forordning, der skal implementeres nationalt.
Forordningen skal øge integriteten og gennemsigtigheden på engrosenergimarkederne og forbyde markedsmanipulation og insiderhandel.
Det er forbud, vi allerede kender fra værdipapirhandelsloven.
Forordningen medfører ændringer i lov om elforsyning og lov om naturgasforsyning, da det er disse love, der skal regulere handelen med elektricitet og naturgas til Danmark.
Lovene vil blive ændret parallelt, sådan at markederne for el og naturgas får lige vilkår, og Energitilsynet, som er tilsynsmyndighed, får forordninger og samme muligheder for at gribe ind på begge markeder.
Forordningernes ændringer betyder, at det fremadrettet er Energitilsynet, der skal kontrollere og føre tilsyn med engrosenergimarkederne.
Energitilsynets kontrolinstrumenter justeres derfor, sådan at Energitilsynet kan levere den bedst mulige kontrol.
Fremover skal Energitilsynet have mulighed for at aflægge kontrolbesøg og få adgang til de oplysninger, som de har brug for, hos alle markedsdeltagerne på engrosenergimarkederne.
Derved optimeres tilsynet med markedet som helhed.
Energitilsynet skal have mulighed for at give påbud og uddele bøder, og i sidste ende skal der være mulighed for yderligere finansielle sanktioner eller ekskludering fra markeder, hvis man finder ud af, at markedsdeltagere misbruger forbrugernes tillid.
Selvfølgelig skal det have konsekvenser at misbruge tillid.
Derfor er det kun rimeligt at give Energistyrelsen beføjelser til dette.
Lovforslaget indeholder også et andet element, nemlig at alle danskere skal have installeret fjernaflæste elmålere.
Det giver mulighed for, at danskerne ad åre kan udnytte, at priserne på el er billigere på nogle tider af døgnet frem for andre, og det giver selvsagt et incitament til at spare på strømmen, når der ikke er så meget af den, fordi der f.eks. er vindstille.
Med lovforslaget kan regeringen nemlig pålægge netvirksomheder at installere fjernaflæste elmålere.
Ud over at danskerne kan nyde godt af timebaserede priser, styrker det udviklingen af smart grids, der er et el-system, hvor produktion, transport og forbrug af elektricitet kædes sammen, sådan at forbruget kan styres ud fra elproduktionen.
Det betyder store energibesparelser.
Lige nu ser udbredelsen ud til at være gået i stå, og derfor er det vigtigt, at vi handler, sådan at vi ikke går glip af gevinsten.
Vi foreslår derfor, at klima-, energi- og bygningsministeren får en bemyndigelse til at fastsætte regler for opgradering af elmålere.
Socialdemokraterne giver selvfølgelig vores opbakning til udbredelsen af fjernaflæste elmålere, da vi mener, at det er et både stort og vigtigt skridt mod et endnu grønnere og mere moderne Danmark.
Socialdemokraterne giver naturligvis opbakning til implementering af REMIT-forordningen.
Det er vigtigt for os, at forbrugere og markedsdeltagere har tillid til alle markeder i Danmark og trygt kan handle på markederne.
Selvfølgelig skal det også gælde for engrosenergimarkederne.
Med disse ord tilslutter Socialdemokratiet sig dette lovforslag og håber på bred opbakning.